ત્રીજી કંડિકામાં ભૂઃ એટલે પૃથ્વીને રુદ્રની નીચેનો લોક, ભુવઃ એટલે અંતરિક્ષને મધ્ય અને સ્વઃ એટલે આકાશને ઉપરનો લોક કહ્યાં છે. વળી, રુદ્ર એક જ છે પણ ભ્રમને લીધે બે કે ત્રણ જણાય છે. રુદ્ર ચંદ્ર અને સૂર્યથી પહેલા ઉત્પન્ન થયેલા સૂક્ષ્મ પુરુષ છે. રુદ્ર જ વિશ્વનું સર્વે હિત કરનારા, અક્ષર, પ્રજાપતિઓ દ્વારા સ્તુત્ય, સૂક્ષ્મ, સૌમ્ય પુરુષ છે. દરેકના હૃદયમાં જીવનરૂપી પ્રાણ, સંવેદનરૂપ દેવો અને આત્મારૂપે રુદ્ર બિરાજે છે.હૃદયમાં રહેતા રુદ્ર ત્રણેય માત્રાઓ (અ, ઉ, મ)થી પર છે. તેમનું મસ્તક હૃદયની ઉપર અને નીચે પગ છે. એમનું મસ્તક એ જ ૐકાર છે.